Werkersdag: Uitjouery beplan om Zuma te verneder, sê MagashuleLede van Cosatu tydens Werkersdagvieringe (1 Mei 2017) Foto: Cosatu, Twitter Ace Magashule, voorsitter van die ANC in die Vrystaat en premier van die provinsie, het Maandag gesê die uitjouery van pres. Jacob Zuma en die gevolglike ontwrigting van Cosatu se Werkersdagvieringe in Bloemfontein was beplan om die staatshoof te verneder. Maroela Media het vroeër berig alle toesprake is gekanselleer toe Zuma by Loch Logan opgedaag het voor ŉ skare wat “Zuma must fall” gedreunsing het. ŉ Tweede groep het pro-Zuma-krete geskree. “Dit was vooraf beplan om die leierskap te verneder. Daar is mense wat dit beplan het. Ek het gehoor daar is mense wat hierdie byeenkoms wou ontwrig wat nie eers van hierdie provinsie is nie. Ons het ons video’s geneem, ons sal dit analiseer. Ons vergader môre met alliansie-beamptes,” het Magashule gesê. “Ek weet dit was ŉ nasionale byeenkoms, maar ek sê net mense in hierdie provinsie is gedissiplineerd. Dit is ŉ vernedering, maar ons het vir hierdie vryheid baklei. Ons het geveg vir werkers se regte.” Magashule het ŉ boodskap vir leiers in die drieparty-alliansie ANC, SAKP en Cosatu: “Diegene wat ons wil bestuur en na die media toe gaan, asof hulle nie interne konflik het nie, vir hulle sê ons julle veroorsaak ŉ gemors vir hierdie land.” Hy hou vol die “massas” is lief vir Zuma. “Die mense ondersteun steeds Jacob Zuma. Miljoene van ons mense het vir die ANC gestem. Kyk waar Zuma gaan en kyk hoe word hy ondersteun. Dit gaan nie oor Zuma nie. Die vyande van die ANC weet hulle moet Zuma aanval. Hulle het [vroeër] Mandela en Mbeki aangeval. Nou val hulle Zuma aan. Hulle sal enigiemand aanval wat die president van Suid-Afrika word – om die ANC te verswak,” het hy gesê. Zuma se lyfwagte het Maandag vinnig met hom weggery nadat dit duidelik was dat talle vakbondlede hom nie sou toelaat om te praat nie. In een stadium het die polisie voor ŉ grensdraad gaan staan tussen die skare en die markiestent waar Zuma gesit het, toe die mense teen die staalheining begin druk het. Zuma het afgehaal gelyk toe hy tussen Sdumo Dlamini, president van Cosatu, en Blade Nzimande, sekretaris-generaal van die SAKP, gesit het. Die president het toegekyk hoe die twee groepe met mekaar baklei het. Hy het die byeenkoms kort daarna verlaat.